**E L Ő T E R J E S Z T É S**

Kardoskút Község Önkormányzata Képviselő-testületének

2025. november 28. napi rendes (munkaterv szerinti) ülésére

**Száma:** 3. sz. napirendi pont

**Tárgy:** Kardoskút Község Önkormányzata Képviselő-testületének a helyi adókról szóló 21/2013. (XII.19.) sz. önkormányzati rendelete módosítása

**Előadó:** Varga Pál polgármester, előkészítette: dr. Barányi Bella kirendeltség-vezető

**Előterjesztés tartalma:** rendelet-tervezet

**Szavazás módja:** minősített többség

**Tisztelt Képviselő-testület!**

Kardoskút Község Önkormányzata Képviselő-testületének 2025. október 31. napján tartott rendes (munkaterv szerinti) ülésén a tisztelt Képviselő-testület kért egy olyan kimutatást a jelen testületi ülésre, amely azt mutatja be, hogy amennyiben 3 évre előre évente 10,-Ft-tal emeli meg a Képviselő-testület a telekadó mértékét, az mekkora bevételt eredményezne. Az erről készült kimutatás a jelen előterjesztés 1. számú mellékletét képezi.

Javaslat érkezett a telekadó mértékének négyzetméter alapú sávos emelésére is, akként, hogy 1200 m2 területig 40,-Ft/m2, 1201-1300 m2 közötti terület esetén 50,-Ft/m2, 1301-1400 m2 közötti terület esetén 60,-Ft/m2, 1401 m2 és fölötte 70,-Ft/m2 összegű legyen a telekadó mértéke. Erről szintén készült kimutatás, amely a jelen előterjesztés 2. számú mellékletét képezi.

Amennyiben a tisztelt Képviselő-testület a telekadó megemeléséről dönt, szükséges a helyi adókról szóló 21/2013. (XII.19.) sz. önkormányzati rendeletet módosítani.

A jogalkotásról szóló 2010. évi CXXX. törvény (a továbbiakban: Jat.) 17. §-a kötelezővé teszi az előzetes hatásvizsgálat végzését. A Jat. 17. § (1) bekezdése szerint:

„(1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. A Kormány tagja rendeletében meghatározott esetben a közjogi szervezetszabályozó eszköz előkészítője előzetes hatásvizsgálatot végez.”

Az előzetes hatásvizsgálat jelen előterjesztés 3. számú mellékletét képezi.

Kérem a tisztelt Képviselő-testületet, hogy az előterjesztést megtárgyalni és a döntést meghozni szíveskedjenek.

Kelt: Kardoskút, 2025. november 21.

Varga Pál s.k.

polgármester